Det er ingen ringere enn lederen for FNs befolkningskontor, Joseph Chamie, som tegner et skrekkscenario for Europa i samtale med den danske storavisen Jyllands-Posten. Uansett hva Europa og europeerne ønsker, vil presset mot grensene øke dramatisk i de nærmeste årtier. De umåtelige menneskemengdene i de fattige landene som grenser mot Europa vil reagere med føttene på trøstesløsheten i hjemlandene, og menneskesmuglingen vil øke ettertrykkelig. Det er ikke mulig å overse denne nye verdensorden. Utfallet blir ustabilitet, ulykker og konflikter.
Chamie er ikke et øyeblikk i tvil om at verden hittil bare har fått en forsmak på de folkevandringer som uvegerlig vil sette seg i bevegelse de kommende årtier! Dette innebærer at der kommer hittil uante pengesummer inn i menneskesmuglingen, som etter hvert utvikler seg til en av de mest lønnsomme kriminelle aktiviteter. Presset mot Europa vil bli enormt, og det vil føre til kraftige reaksjoner i den lokale befolkning. Innvandringen vil provosere frem meningsbrytninger som blir langt mer motsetningsfylt enn dagens, forutser Chamie.
FNs nyeste befolkningsfremskrivning, "World Population Prospects", som ble offentliggjort denne uke, tvinger frem en avgjørelse, hvorvidt Europa vil godta en økende innvandring, som i langtidsperspektiv vil omforme Europa, eller fortsette med å prøve å begrense innvandringen. Chamie viser her til USA, som tar imot en million i året, og hevder at denne tilveksten er nødvendig for å opprettholde servicenæringene. Han fremhever innvandrernes verdi for rengjøring, hagearbeid, og driften av kjøpesentra, aktiviteter som nærmest har eksplodert, og har omfang som langt overstiger rimelige behov. Men denne utviklingen skal iflg FNs prognoser øke folketallet i USA til 58 millioner over EU, mens det i dag er 93 millioner færre. Som om befolkningsvekst, med derav følgende miljøbelastning, er et mål i seg selv.
Joseph Chamie viser også til Spania, som han innrømmer har store problemer som følge av illegal innvandring og narkotrafikk fra Marokko. For 50 år siden hadde Spania 3 ganger flere innbyggere enn Marokko, om nye 50 vil Marokko ha 60 prosent flere innbyggere, og presset vil øke tilsvarende.
Befolkningseksperten understreker også at presset blir størst på byene. I 1950 hadde New York som eneste storby 10 millioner innbyggere, om noen få år blir her et tyvetalls med 15, 20, 25 millioner på kloden. Han har ingen patentløsning, men oppfordrer "bare" (satt i anførsel av Jyllands-Posten !) til en dyptpløyende debatt om kulturkonflikter, helsestell, terrorisme, kriminalitet , og menneskesmugling. For ett er klart: Jo flere som oppnår velferd i Europa, desto mer øker presset fra dem som sitter igjen i fattigdom og vanstyre i innvandrernes hjemland.
Joseph Chamie anser det som en av FNs viktigste oppgaver å få satt i gang en seriøs debatt om disse forholdene. Dette sterkt i strid med toneangivende norske politikere, og flyktningsindustriens leiesoldater, som konsekvent avviser krav om åpenhet om konsekvensene som "rasisme" og fremmedhat.